section_heading: Prvi svjetski rat
paragraph_text: Na početku Prvog svjetskog rata VIII. korpus u kojem je služio Hammerstein nalazio se u sastavu 4. armije kojom je na Zapadnom bojištu zapovijedao vojvoda Albrecht. Hammerstein sudjeluje u okupaciji Luksemburga, te nakon toga u borbama kod Neufchateaua i Sedana. Početkom rujna 1914. imenovan je zapovjednikom 1. bojne u 28. pješačkoj pukovniji "von Goeben". S istom sudjeluje u Prvoj bitci na Marni, te potom u borbama u Champagni, nakon čega je u svibnju 1915. pukovnija premještena na bojište u sjevernu Francusku. Tijekom borbi u početnim mjesecima rata dvaput je ranjen. U prosincu 1915. imenovan je zapovjednikom 1. bojne 21. pješačke pukovnije "von Borcke" s kojom u rujnu 1916. sudjeluje u Bitci za Turtucaiau. U listopadu 1916. postaje zapovjednikom 146. mazurske pješačke pukovnije s kojom tog istog mjeseca sudjeluje u Bitci na Crnoj rijeci. U travnju i svibnju iduće, 1917. godine, pukovnija sudjeluje u borbama zapadno od Monastira.